༉ སྤྱི་ཟླ་༩ པའི་ཚེས་༡༩ ལས་ རྒྱལ་ཡོངས་ནང་ སྐྱེས་ལོ་༥ ལས་༡༡ བར་ན་འབད་མི་ ཨ་ལོ་ཚུ་ལུ་ ཀོ་བིཌ་-༡༩ འི་ ནད་བཀག་སྨན་ཁབ་ཐུན་ཚད་༣ པ་ འགོ་བཙུགས་ཡོདཔ་ཨིན་པས།
སྨན་ཁབ་བཙུགས་ནིའི་ ལས་རིམ་དེ་ཡང་ སྤྱི་ཟླ་༡༠ པའི་ཚེས་༢༠ ཚུན་ འགོ་འདྲེན་འཐབ་ནི་ཨིན་པས།
ད་རེས་ རྒྱལ་ཁབ་ནང་ སྐྱེས་ལོ་༥ ལས་༡༡ གི་བར་ན་འབད་མི་ ཨ་ལོ་ཡོངས་བསྡོམས་༨༣,༠༠༠ ལྷགཔ་ཅིག་ཡོདཔ་ད་ ལོ་ཚད་དེ་ནང་ཡོད་མི་ ཨ་ལོ་ཚུ་ལུ་ ནད་བཀག་སྨན་ཁབ་ཐུན་ཚད་༢ པ་དེ་ དུས་ཅི་ སྤྱི་ཟླ་༤ པའི་ནང་ བཙུགས་ཡོདཔ་བཞིན་དུ་ ཁྱད་ཚད་ལྡན་པའི་ ཨ་ལོ་བརྒྱ་ཆ་༩༥ དེ་ཅིག་གིས་ སྨན་ཁབ་ཐོབ་ནུག།
གསོ་བ་ལྷན་ཁག་གིས་ ཨ་ལོ་ཚུ་ལུ་ ནད་བཀག་སྨན་ཁབ་ཐུན་ཚད་༣ པ་དེ་ རྒྱལ་ཡོངས་སྨན་ཁབ་ཐབས་རིག་བསླབ་སྟོན་སྡེ་ཚན་དང་ སྨན་རིགས་རྒྱུན་བཀོད་དབང་འཛིན་གྱིས་ གྲོས་འདེབས་དང་འཁྲིལ་ཏེ་ འགོ་འདྲེན་འཐབ་ཨིན་པས།
ལྷན་ཁག་དང་འཁྲིལ་བ་ཅིན་ ཀོ་བིཌ་-༡༩ འི་ནད་འབུབ་དེ་ དུས་རྒྱུན་དུ་ བསྒྱུར་བཅོས་འགྱོ་བའི་ཁར་ ཧེ་མར་ སྨན་ཁབ་བཙུགས་པའི་ ནུས་ཤུགས་ཉམས་འགྱོ་མི་ལུ་བརྟེན་ ཨིན་ཟེར་ཨིན་པས།
སློབ་གྲྭའི་ཨ་ལོ་ཚུ་དང་ དགེ་སློང་ དེ་ལས་ ཨ་ནེམོ་ཚུ་ རང་སོའི་སློབ་གྲྭ་དང་ གྲྭ་ཚང་དང་ བཤད་གྲྭ་ཚུ་ནང་ སྨན་ཁབ་བཙུགས་དོ་ཡོད་རུང་ སྨན་ཁབ་འཕྲོ་བརླག་འགྱོ་ནི་ལས་ བཀག་ནིའི་དོན་ལུ་ སྨན་ཁབ་བཙུགས་སའི་ ས་ཁོངས་ག་རའི་ནང་ སྨན་ཁབ་བཙུགས་པར་འོང་མི་ ཉུང་མཐའ་མི་༨ དེ་ཅིག་ འོང་དགོ་ཟེར་ གསོ་བ་ལྷན་ཁག་གིས་ བཀོད་ཡོདཔ་ཨིན་པས།
སྨན་ཁབ་བཙུགས་པའི་ལས་རིམ་སྐབས་ སྐྱེས་ལོ་༥ ལང་མི་ ཨ་ལོ་ཚུ་ལུ་ སྨན་ཁབ་ཐུན་ཚད་དང་པ་ བྱིན་ནི་ཨིནམ་ད་ བདུན་ཕྲག་༨ ཀྱི་ཤུལ་ལས་ སྨན་ཁབ་ཐུན་ཚད་༢ པ་ བཙུགས་ནི་ལུ་ ལྷན་ཐབས་འབད་ནི་ཨིན་པས།
སྨན་ཁབ་ཀྱིས་ ནད་འབུབ་འཐོབ་ནི་ལས་ བཀག་མི་ཚུགས་དོ་ཡོད་རུང་ ནད་འབུབ་ཐོབ་པའི་སྐབས་ ན་ཟུག་ཤུགས་སྦེ་རྐྱབ་ནི་ལས་ མར་ཕབ་འབད་བའི་ཁར་ སྨན་ཁང་ནང་འགྱོ་མ་དགོ་པའི་ ཁེ་ཕན་ཡོད་ཨིན་པས།གསོ་བ་ལྷན་ཁག་གིས་ ནད་ཡམས་ཀོ་བིཌ་-༡༩ འི་ དུས་མཐུན་སྙན་ཞུ་དང་འཁྲིལཝ་ད་ རྒྱལ་ཁབ་ནང་ འདས་པའི་བདུན་ཕྲག་༡ གི་ནང་འཁོད་ལུ་ མི་གྲངས་༣༣༡ ལུ་ ནད་ཡམས་ཀོ་བིཌ་-༡༩ ཐོབ་ཡོདཔ་ཨིན་པས།
ནད་ཡམས་ཐོབ་མི་ མཐོ་ཤོས་ར་ ཐིམ་ཕུག་ལུ་༡༣༠ དང་ སྤ་རོ་ལུ་༩ ཆུ་ཁ་ལུ་༤༡ བསམ་རྩེ་ལུ་༢༣ སྤུ་ན་ཁ་ལུ་༢༢ གསར་སྤང་ལུ་༡༦ བསམ་གྲུབ་ལྗོངས་མཁར་ལུ་༩ རྩི་རང་ལུ་༥ གཞལམ་སྒང་ལུ་༥ དེ་ལས་ དབང་འདུས་ཕོ་བྲང་ལུ་༡ ཨིན་པས།
ད་ལྟོ་ཚུན་ཚོད་ ཕོ་སྐྱེས་༣༣,༧༥༥ དང་ ཨམ་སྲུ་༢༧,༩༧༥ བརྩིས་ཏེ་ ཡོངས་བསྡོམས་མི་གྲངས་༦༡,༧༣༠ ལུ་ ནད་འབུབ་ཐོབ་མིའི་གྲས་ལས་༦༡,༥༦༤ ནད་གཞི་ལས་ དྲག་ཡོདཔ་བཞིན་དུ་ མི་༢༡ ལུ་ ཤི་རྐྱེན་བྱུང་ཡོད་པའི་གནས་ཚུལ།
ཨོ་རྒྱན་རྡོ་རྗེ།
dzo_Tibt dzo_Tibt dzo_Tibt dzo_Tibt dzo_Tibt dzo_Tibt dzo_Tibt dzo_Tibt dzo_Tibt dzo_Tibt bod_Tibt